आदर्श ग्राम की सरकारी जमीन से हटाया अतिक्रमण
सांसद आदर्श ग्राम जावलपुर में सरकारी जमीन पर ग्रामीणों ने अतिक्रमण कर लिया है, जिसके कारण सरकारी जमीन समाप्त हो गई है, जमीन के अभाव में कई दफ्तरों का निर्माण कार्य रूक गया है। प्रशासन ने पंचायत के सहयोग से गुरूवार को अतिक्रमण हटाने की कार्रवाई की।
ग्राम पंचायत जावलपुर में पूरे गांव में बेजा कब्जा की भरमार है, चूंकि यह सांसद आदर्श गांव है जिसके कारण यहां बहुत से विकास कार्य स्वीकृत हैं लेकिन शासकीय जमीनों पर बेजा कब्जा के कारण बहुत से निर्माण कार्य अटके पड़े हैं।
सरपंच दिव्या रोहीदास, उप सरपंच अजीत साहू, पंच सुभाष शुक्ला ने बताया कि गांव के हाई स्कूल भवन में अहाता निर्माण कार्य स्वीकृत है, लेकिन स्कूल भवन के चारों ओर अतिक्रमण कर ग्रामीणों ने मकान बना लिया गया है, इस वजह से निर्माण कार्य नहीं हो पा रहा है। इसके अलावा उप स्वास्थ्य केन्द्र के भवन निर्माण के लिए भी जमीन की कमी है। पंचायत द्वारा अतिक्रमण कारियों को कई बार मौखिक व लिखित में अतिक्रमण हटाने कहा जा चुका था। पर वे अवैध कब्जा छोड़ नहीं रहे थे।
पंचायत प्रतिनिधियों ने ग्रामीणों के हठ से प्रशासन को अवगत कराया और गांव से अतिक्रमण हटाने के लिए गुहार लगाई। पंचायत के प्रस्ताव के बाद राजस्व अमला एसडीएम ने भी इन्हें नोटिस जारी कर बेजा कब्जा छोड़ने कहा। इसके बाद भी अतिक्रमणकारियों ने कब्जा नहीं छोड़ा। तो अवैध निर्माण तोड़ने के लिए कार्रवाई शुरू की गई। गुरूवार को तहसीलदार सागर सिंह, नायब तहसीलदार जयंती देवांगन, पटवारी शोभनाथ पांडे, एएसआई एसके सारीवान की उपस्थिति में अतिक्रमण हटाने की कार्रवाई की गई तहसीलदार सागर सिंह राज ने बताया कि प्रारंभ में ग्रामीणों को संकेत दिया गया है कि वे स्वस्फूर्त अतिक्रमण छोड़ कर अपनी व्यवस्था बना लें, अभी उनके पास मौका है क्योंकि जल्दी ही गांव में पूरी सरकारी जमीन को अवैध कब्जा से मुक्त कराया जाएगा। ताकि शासकीय जमीन का जनहित में सदुपयोग किया जा सके।
जेसीबी की सहायता से अवैध कब्जा हटाता प्रशासनिक अमला।
hin_Deva hin_Deva hin_Deva hin_Deva hin_Deva hin_Deva